### Beslutning

Anbefales.

### Sagsfremstilling

## Resume og sagens baggrund

Kommunalbestyrelsen besluttede på møde den 22. juni 2022 at endeligt vedtage Tillæg nr. 1 til Kommuneplan 2021-2032 og Lokalplan nr. 579 for et butiksområde på [adresse] i Gørlev. Ved en fejl, fra administrationens side, blev lokalplanen ikke offentligt bekendtgjort rettidigt, hvorfor planen er bortfaldet og dermed skal godkendes som forslag og fremlægges i offentlig høring på ny.

Kommunalbestyrelsen godkendte Forslag til Tillæg nr. 1 til Kommuneplan 2021-2032 og Forslag til Lokalplan nr. 579 for et butiksområde på [adresse] i Gørlev på mødet den 25. januar 2022. Tillægget er ikke bortfaldet.

## Indstillinger

Direktøren indstiller, at:

1. Forslag til Lokalplan nr. 579 for butiksområde på [adresse] i Gørlev godkendes til offentlig fremlæggelse i 4 uger. Se bilag 1.
2. Vurderingen om, at der ikke skal gennemføres miljøvurdering offentliggøres med en klagefrist på 4 uger. Se bilag 2.
3. Administrationen bemyndiges til at foretage evt. redaktionelle rettelser til planforslagene inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

*Baggrund*Når et kommuneplantillæg eller en lokalplan er endeligt vedtaget skal kommunen foretage en offentlig bekendtgørelse om planernes endelige vedtagelse. For lokalplaner gælder, at dette skal ske inden otte uger efter den endelige vedtagelse, ellers bortfalder planen (jf. Planlovens § 32, stk. 2). Lokalplan nr. 579 fremlægges til fornyet godkendelse, da fristen ikke blev overholdt.

For kommuneplantillæg gælder ikke samme frist. Kommuneplantillæg nr. 1 blev offentligt bekendtgjort den 1. september 2022. Lokalplanforslaget fremlægges herefter i overensstemmelse med kommuneplanen, idet afgrænsningen af [adresse] er ændret, så den omfatter hele [adresse] og dermed også projektområdet.

*Om lokalplanen*Dagligvarebutikken Rema på [adresse] i Gørlev, ønsker at flytte fra lokaliteten til hjørnet ved rundkørslen [adresse] og [adresse]. Rema har, som projektudvikler, udarbejdet et projekt for området, som omfatter en ny bebyggelse til en dagligvarebutik på op til 1200 m2 og udvalgsvarebutikker på ca. 1200 m2 med tilhørende anlæg.

Der ligger i forvejen en Fakta dagligvarebutik ved rundkørslen overfor det aktuelle projektområde. Den er opført efter planlovens bestemmelser om, at der kan opføres enkelte dagligvarebutikker til lokalområdets betjening uden for bymidten, hvis en række forhold er opfyldt.

Formålet med Lokalplan nr. 579 (Bilag 1) er at:

* fastlægge områdets anvendelse til handels- og serviceformål, herunder dagligvarebutik og butikker med udvalgsvarer.
* fastlægge til- og frakørselsforhold fra [adresse] samt parkeringsforhold
* sikre, at området gives en grøn karakter

Lokalplanens område disponeres med én fælles vejadgang fra [adresse] til daginstitutionen
Krudtuglen mod nordøst og til butiksområdet. Vejadgangen forudsætter, at denne udlægges som privat fællesvej, hvilket er godkendt af kommunalbestyrelsen på møde den 22. juni 2022.

*Miljøscreening*Der er gennemført en miljøscreening af planforslaget. Screeningen har været udsendt i høring hos berørte myndigheder.

På baggrund af den gennemførte screening konkluderes det, at planforslaget ikke vurderes at kunne få væsentlig indvirkning på miljøet, hvorfor der ikke skal gennemføres en egentlig miljøvurdering.

*Administrationen anbefaler*Administrationen bemærker, at lokalplanforslaget fremlægges enslydende med det oprindelige lokalplanforslag og tilrettet med de enkelte, mindre præciseringer, som blev godkendt af Kommunalbestyrelsen på mødet den 22. juni 2022.

I henhold til planloven skal kommunalbestyrelsen fremsætte en frist på mindst 4 uger for fremsættelse af indsigelser mv. mod planforslaget. Administrationen anbefaler, at planforslaget godkendes til offentlig høring i 4 uger.

## Økonomiske konsekvenser

Ingen.